
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 iunie 2011

	Nr.
	27/238


R A P O R T

asupra propunerii legislative pentru modificarea şi completarea Legii cadru nr.330/2009 privind salarizarea unitară a personalului plătit din fonduri publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 230 din 2 mai 2011, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.330/2009 privind salarizarea unitară a personalului plătit din fonduri publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1551/15.12.2010)

· avizul negativ al Comisiei pentru buget finanţe şi bănci (nr.22/175/25.05.2011)

· avizul negativ al Comisiei juridice de disciplină şi imunităţi (nr.31/378/16.04.2011)
· avizul negativ al Comisiei pentru administraţie publică, amenajarea teritoriului şi echilibru ecologic (nr.26/184/23.05.2011)
· punctul de vedere negativ al Guvernului (nr.138/21.01.2011).

Propunerea legislativă are ca obiect de reglementare completarea anexei nr. II/13 din Legea-cadru nr. 330/2009 privind salarizarea unitară a personalului plătit din fonduri publice, cu modificările ulterioare, în sensul introducerii unui text nou, ca pct.VII, în care să fie prevăzută salarizarea pentru funcţii specifice din serviciile voluntare pentru situaţii de urgenţă.
Comisia propune Plenului Camerei Deputaţilor respingerea iniţiativei legislative întrucât Legea nr.330/2009 a fost abrogată prin Legea-cadru privind salarizarea unitară a personalului plătit din fonduri publice nr.284/2010, care a intrat în vigoare la data de 1 ianuarie 2011.

Menţionăm, de asemenea, că noua lege-cadru cuprinde în Anexa nr.1 – Familia ocupaţională de funcţii bugetare, pct. VI - Administraţia publică locală, lit.b) – Servicii voluntare pentru situaţii de urgenţă din subordinea consiliilor locale, coeficienţi de ierarhizare corespunzători salariilor de bază ale funcţiilor specifice din serviciile voluntare pentru situaţii de urgenţă.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 22 iunie 2011 au participat, în conformitate cu prevederile art.55 din Regulamentul Camerei Deputaţilor:

· d-l Valentin Mocanu, Secretar de Stat, Ministerul Muncii, Familiei şi Protecţiei Sociale;
· d-l Florin Stamate, director, Ministerul Muncii, Familiei şi Protecţiei Sociale;
· d-l Fănel Mitea, director, Ministerul Finanţelor Publice.
La lucrările comisiei au fost prezenţi 26 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 27 aprilie 2011.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.
PREŞEDINTE,




SECRETAR,


Victor Paul Dobre



Kerekes Károly
Şef serviciu Elena Mesaroş




Întocmit,
Expert parlamentar Sorina SZABO

